钦定古今图书集成/明伦汇编/闺媛典/第024卷 > 虞道永
## 钦定古今图书集成/明伦汇编/闺媛典/第024卷 > 虞道永

按《建宁府志》：“虞道永，字无尽，建阳人。江锜妻，本刘氏
女。其父处士棐同产，有适虞恫者，自幼而爱之，携以
归，鞠于虞，因冒其姓。少长聪明识义理，往来两家，爱
敬曲尽。长归锜，入门时，舅姑年皆甚高，礼法峻整，道
永左右无违。凡调胹烹饪之事，既躬服其劳，而薪火
之节，亦必谨候视务为敏给称微指。既进馈退，屏侧”
立踧踖以听，唯恐少不中度。或阴储馔备更索，虽在
乱离乏绝中，亦必多方营致。锜仕宣教郎，没时诸子
皆幼，道永以礼法持门户，锜从官时，先畴之入，恣兄
弟衣食无所问。既没，命诸子悉推与之。虞恫老且失
子，道永归养益谨，送其终，哀戚甚，不沐浴盐酪者三
年。性喜观书，读《易》《论语》，得其大意。下至练养医药、卜
筮、术数，无不通晓。平居处事，详练甚密，与人言，必以
孝悌忠信。晚学浮屠法，屏簪珥，却酒肉，布衣蔬食，以
终其身。淳熙庆寿恩当得封，诸子言于有司，将上状，
道永闻曰：“吾已弃人间事，何此为？且命而不谢，是为
欺君，吾敢安乎？”竟留不上。